প্রভাবশালী তকমা ঘোচাতে মন্ত্রিত্ব ছাড়তে হয়েছে। তবু জেল থেকে মুক্তি মেলেনি সারদা-কাণ্ডে জড়িত থাকার অভিযোগে। তবে দলে যে এখনও তাঁকে প্রভাবশালীই মনে করা হয়, তা বুঝিয়ে ফের তাঁকে কামারহাটি কেন্দ্র থেকেই বিধানসভা নির্বাচনে প্রার্থী করা হচ্ছে। আগেই এই সম্ভাবনার কথা বলেছিলেন রাজ্যের খাদ্যমন্ত্রী জ্যোতিপ্রিয় মল্লিক। এবার সেই একই কথা শোনা গেল দলের বর্ষীয়ান নেতা সাংসদ সৌগত রায়ের মুখে। উত্তর ২৪ পরগনা জেলার কামারহাটি বিধানসভা কেন্দ্রের দেশপ্রিয় নগরে এক কর্মীসভায় শনিবার তিনি জানিয়েছেন, পুরনো কেন্দ্র থেকেই জেলে বসে লড়বেন প্রাক্তন মন্ত্রী মদন মিত্র।
তিনি যে ফের নির্বাচনে দাঁড়াতে চান, সে ইঙ্গিত মদন নিজেও আগে দিয়েছেন। কয়েকদিন আগেই আলিপুর আদালত চত্বরে দাঁড়িয়ে সাংবাদিকদের প্রশ্নের উত্তরে রাখঢাক না-রেখেই মদন মিত্র বলেছিলেন, ‘‘দল যদি নির্দেশ দেয়, ভোটের ময়দানে নামতে পিছপা হবো না।’’
‘প্রভাবশালী’ মদন মিত্রের মন্ত্রিত্ব থেকে ইস্তফা মুখ্যমন্ত্রী মেনে নেওয়ার পরে রাজনৈতিক শিবিরে জল্পনা শুরু হয়, মদনবাবুর দুই ছেলের মধ্যে একজনকে কামারহাটিতে প্রার্থী করতে পারে তৃণমূল। সেই বিষয়ে মদন মিত্রের প্রতিক্রিয়া ছিল, ‘‘ছেলেরা অবস্থা সামাল দিতেই ব্যস্ত। ওরা ভোটে লড়বে কী করে?’’
কিছু দিন আগেই ‘মদন টাকা নেয়নি’ বলে মন্তব্য করেন মমতা বন্দ্যোপাধ্যায়। রাজনৈতিক মহলের বক্তব্য ছিল, গ্রেফতারের পর থেকে নিজের সঙ্গে মদনবাবুর সম্পর্কের দূরত্ব নিয়ে জল্পনার ইতি টানতেই মুখ্যমন্ত্রী ওই মন্তব্য করেন। এখন একের পরে এক তৃণমূল নেতা মদনবাবুর প্রার্থী হওয়ার সম্ভাবনা স্পষ্ট করছেন।
 
কয়েকদিন আগেই গেরুয়া পাঞ্জাবি, গেরুয়া স্নিকার্সে আদালতে হাজির হয়ে মদন মিত্র বলেন, ‘‘এক সময়ে আমি ছিলাম প্রভাবশালী। তার পরে হলাম বাহুবলী। এখন বজরঙ্গবলী। এখন রোজ হনুমান চালিশা পড়ি।’’ এবার প্রার্থী হওয়ার পথে আরও এগিয়ে প্রমাণ করলেন কামারহাটিতে ‘মদনদা’ এখনও ‘প্রভাবশালী’।
শুনুন সৌগত রায়ের বক্তব্য—